Document ID: 32014R0966

KOMISIJOS REGLAMENTAS (ES) Nr. 966/2014
2014 m. rugsėjo 12 d.
kuriuo dėl kalcio propionato specifikacijų iš dalies keičiamas Reglamento (ES) Nr. 231/2012, kuriuo nustatomos Europos Parlamento ir Tarybos reglamento Nr. 1333/2008 II ir III prieduose išvardytų maisto priedų specifikacijos, priedas
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 14 straipsnį,
atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1331/2008, nustatantį maisto priedų, fermentų ir kvapiųjų medžiagų leidimų suteikimo procedūrą (2), ypač į jo 7 straipsnio 5 dalį,
kadangi:
(1)
Komisijos reglamente (ES) Nr. 231/2012 (3) nustatytos maisto priedų, išvardytų Reglamento (EB) Nr. 1333/2008 II ir III prieduose, specifikacijos;
(2)
pagal Reglamento (EB) Nr. 1331/2008 3 straipsnio 1 dalyje nurodytą bendrą procedūrą šios specifikacijos gali būti atnaujintos Komisijos iniciatyva arba gavus prašymą;
(3)
2013 m. rugsėjo 10 d. buvo pateiktas prašymas iš dalies pakeisti maisto priedo kalcio propionato (E 282) specifikacijas. Apie prašymą pranešta valstybėms narėms pagal Reglamento (EB) Nr. 1331/2008 4 straipsnį;
(4)
dabartinėse kalcio propionato (E 282) specifikacijose nustatytas 10 mg/kg didžiausias fluorido kiekis, dėl kurio kyla sunkumų tiekiant žaliavas ir gaminant tą priedą. Kalcio propionatas (E 282) gaunamas iš kalcio oksido (E 529), kuriam yra nustatytas 50 mg/kg didžiausias fluorido kiekis. Kad gamintojai galėtų gaminti kalcio propionatą, atitinkantį dabartinį nustatytą didžiausią fluorido kiekį, jie turi naudoti kalcio oksidą, kuriam nustatytas 33 mg/kg didžiausias fluorido kiekis, kuris yra mažesnis už dabar leidžiamą didžiausią kiekį. Dėl to vargu ar Europos rinkoje yra kalcio oksido kalcio propionatui gaminti. Siekiant, kad būtų užtikrintas pakankamas kalcio oksido kiekis kalcio propionatui gaminti, didžiausias fluorido kiekis kalcio propionatui turėtų būti padidintas nuo 10 iki 20 mg/kg;
(5)
naujasis didžiausias 20 mg/kg kiekis vis dar yra daug mažesnis nei kitiems maisto priedams nustatytasis didžiausias fluorido kiekis. Papildomas fluorido poveikis dėl naujo didžiausio kiekio turėtų likti ribotas ir neturėtų padidinti bendro suvartojamo kiekio. Todėl yra tikslinga leisti iš dalies pakeisti maisto priedo kalcio propionato (E 282) specifikacijas;
(6)
pagal Reglamento (EB) Nr. 1331/2008 3 straipsnio 2 dalį Komisija prašo Europos maisto saugos tarnybos pateikti nuomonę, siekdama atnaujinti Sąjungos maisto priedų sąrašą, išskyrus tuos atvejus, kai atnaujinus minėtą sąrašą nedaromas poveikis žmonių sveikatai. Kadangi susiję atnaujinimai nedaro poveikio žmonių sveikatai, nebūtina prašyti Europos maisto saugos tarnybos nuomonės;
(7)
todėl Reglamentas (ES) Nr. 231/2012 turėtų būti atitinkamai iš dalies pakeistas;
(8)
šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (ES) Nr. 231/2012 priedas iš dalies keičiamas pagal šio reglamento priedą.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. rugsėjo 12 d.

Labels: 3
0
1
17